ആര്.ടി ഓഫീസിലും എ.എം.വി.ഐയുടെ വീട്ടിലും വിജിലന്സ് റെയ്ഡ് കാഞ്ഞങ്ങാട്: മിനിസിവില് സ്റ്റേഷനില് പ്രവര്ത്തിക്കുന്ന ആര്.ടി ഓഫീസിലും എ.എം.വി.ഐ അനില്കുമാറിന്റെ മാവുങ്കാലിലെ വീട്ടിലും വിജിലന്സ് റെയ്ഡ്. ആര്.ടി ഓഫീസില് അനില്കുമാര് ജോലി ചെയ്യുന്ന ക്യാബിനിലും വീട്ടിലും ഒരേ സമയത്തായിരുന്നു റെയ്ഡ് നടത്തിയത്. കോഴിക്കോട്ട് നിന്നെത്തിയ സ്പെഷ്യല് വിജിലന്സ് സംഘം ഉദ്യോഗസ്ഥര് രാവിലെ 6.30 മണിക്ക് മാവുങ്കാലിലെത്തി അനില്കുമാറിന്റെ വീട്ടില് പരിശോധന ആരംഭിച്ചു. ഉച്ചയ്ക്ക് 12 മണിക്കും പരിശോധന തുടര്ന്നു. വീട്ടില് സൂക്ഷിച്ചിട്ടുള്ള രേഖകള് ഉള്പ്പെടെയുള്ള വസ്തുക്കള് വിജിലന്സ് പരിശോധിച്ചു. രാവിലെ 8 മണിയോടെയാണ് കാസര്കോട് നിന്നുമെത്തിയ വിജിലന്സ് സംഘം ആര്.ടി ഓഫീസില് പരിശോധന ആരംഭിച്ചത്. അനില്കുമാറിന്റെ ഇരിപ്പിടമേശ വലിപ്പും, ഫയലുകള് ഉള്പ്പെടെ പരിശോധിച്ചു. വിജിലന്സ് പരിശോധന ആര്.ടി ഓഫീസില് മൂന്ന് മണിക്കൂര് നീണ്ടു. കാസര്കോട് വിജിലന്സ് ഇന്സ്പെക്ടര് സിബി തോമസ്, മറ്റ് ഉദ്യോഗസ്ഥരായ രാജീവന്, ശ്രീനിവാസന്, കാഞ്ഞങ്ങാട് ആര്.ടി ഓഫീസ് സീനിയര് സൂപ്രണ്ട് പി. പ്രമോദിന്റെ സാന്നിദ്ധ്യത്തില് പരിശോധനയ്ക്ക് നേതൃത്വം നല്കി. കാഞ്ഞങ്ങാട് ആര്.ടി ഓഫീസില് എ.എം.വി.ഐ ആയിരുന്ന അനില് കുമാറിനെ നേരത്തെ സ്ഥലം മാറ്റിയിരുന്നു. ഒരു മാസം മുമ്ബാണ് ഇയാള് വീണ്ടും കാഞ്ഞങ്ങാട് ചുമതയേറ്റത്. കോഴിക്കോട് സ്പെഷ്യല് വിജിലന്സ് വിഭാഗത്തിന് അനില് കുമാറിനെതിരെ ലഭിച്ച പരാതിയെ തുടര്ന്നാണ് ആര്.ടി ഓഫീസിലും അനില് കുമാറിന്റെ മാവുങ്കാലിലെ വീട്ടിലും വിജിലന്സ് റെയ്ഡ് നടന്നത്. സെപ്തംബര് 29 ന് ഗുരുവനത്ത് ഡ്രൈവിംഗ് പരിശോധനാ കേന്ദ്രത്തില് വിജിലന്സ് നടത്തിയ റെയ്ഡില് 2,69,860 രൂപ പിടികൂടിയിരുന്നു. കൈക്കൂലി കേസ്സില് മോട്ടോര് വാഹന ഇന്സ്പെക്ടര് ആര്.കെ. പ്രസാദിനെതിരെ നടപടിക്ക് വിജിലന്സ് റിപ്പോര്ട്ട് നല്കിയിട്ടുണ്ട്. ഡ്രൈവിംഗ് പരിശീലന കേന്ദ്രത്തില് വിജിലന്സ് പണം കണ്ടെത്തി ഒരാഴ്ച കഴിയുന്നതിന് പിന്നാലെയാണ് മറ്റൊരു ഉദ്യോഗസ്ഥന്റെ വീട്ടിലും ആര്.ടി ഓഫീസിലും വിജിലന്സ് റെയ്ഡ് നടത്തിയത്.